F'JUM TWELIDHA (3 ta' Marzu 1941) Rajt dak in-nhar fil-milja kollha tiegħu Il-kobor ta' Driegħ Alla ta' l-insara: U minn għajnejja ħassejt għaddejja (l-ewwel bil-biża', mbagħ'd bil-ferħ) bħal xmara Taħraq ta' dmugħ. Jien għandi għadni nemmen u nibqa' hekk! It-tafal U t-tajn u t-trab li bihom ġismi ssawwar Ħabtu jitfu ġo fija Aktar minn darba d-dija Tax-xemx ħelwa tat-tama w tal-qdusija; Iżda l-għodod ta' ruħi -li taf biċċa minn Alla – Ma ssaddu qatt sal-lum; baqgħu misnuna Sabiex jitqabdu annuna Ma' ġismi w irażżnuh. Ċkejkna Rożanna, bid-demm sħun , magħġuna U bl-imħabba ta' tnejn li tawk il-ħajja, Int għamiltni missier! Iżda, ja binti, ma kenitx il-ħila Ta' missierek u t'ommok Li ħbub għajnejk xegħlet bid-dawl, u 'l fommok Għaniet bil-qawwa tat-tbissim u l-biki; Kienet l-Id t'Alla twila, twil, twila Li tilħaq mis-smewwiet sa l-art u 'l isfel Mill-qigħan nett tal-baħar, Li tagħti l-ħdura lill-ħaxix u 'l weraq, Li tislet mill-isħab il-leħħ tal-beraq, Li taħkem kullimkien – u żżomm u tmexxi Id-dgħajsa tal-ħolqien. Kollox minn Wieħed sar: u l-ħlejjaq kollha Lil Wieħed biss u 'l Wieħed waħdu jafu Il-bidu ta' nisilhom! Il-bniedem għodda f'idejn Sidu: Alla Jaqta', ifassal, idomm, jibni w italla'! Lill-ħlejjaq jeħtiġilhom, Sabiex ikunu kif inhuma w jibqgħu, Il-ħarsien tal-Ħallieq. Alla kbir wisq: u x-xogħlijiet ta' Driegħu Jistqarru u jixhdu l-qawwa ta' setgħatu! Jien dan ġarrabtu fit-twelid ta' binti: Imma li nfissru ma jtinix il-kliem. Naf biss li bżajt u fraħt u qalbi nqasmet Għax ma felħetx iżżomm għal dal-misteru, Li fil-familja ġiebli l-barka u s-sliem. F'JUM MEWTHA (21 ta' April 1941) Ma domtx nitpaxxa bik, għaxqa ta' qalbi U l-akbar hena ta' żgħużiti mżewġa! Kont drajtek tabilħaqq; kont sirt inħobbok Bi mħabba ta' missier u ta' poeta Li jħossu tiela' l-ġenna Meta jara titenna, Bħalkieku f'mera, ix-xbieha tiegħu f'bintu. Nifsek ħelu, bħal fewġa, Kont inħossu jimlieli l-qlugħ ta' ħajti U jġagħ'lni nirbaħ kull tfixkil; fl-iskola Kont iġibek sikwit quddiem għajnejja Tifraħ b'missierek hu u jgħolli Lsienu Li fuqu ħela l-egħżeż żmien ta' żmienu. Imm'int issa m'għadekx; waqajt bħal warda Li biha ttaqqal ġuf il-ġnien ta' mħabbti Biex raġa' tgħarwen hekk malajr! Rożanna, Għaliex għoġbok tħallini, Wara li ġejt tisqini Ftit ħelu u ħafna mrar? Int kont l-għaxqa ta' ommok, Il-faraġ ta' missierek, Il-ġid kollu tad-dar! Għax din kienet imtliet bil-miġja tiegħek U faret bħalma tfur dielja bl-egħnieqed Fi dħul Settembru u kif ifur is-sema Bil-kwiekeb f'lejl bla qamar fir-rebbiegħa. Imm'issa reġgħet baħħ; u xejn ġe' fiha Ma baqa' xi jferraħni, Ma baqa' xi jserraħni: Tbiddlet bħal-lejl min-nhar. L-isħeħ għodod ta' mħabbti u mħabbat ommok Għalik, ja binti, ma swew xejn u tfarrku Quddiem l-għadu qalil tal-ġmiel ta' ħajtek. U bla ma ridt u bla ma xtaqt, ja biċċa minn ħajti u ħajjet ommok, B'qalbi maqsuma rajtek Tbexxaq għajnejk kemm-kemm il-leminija, Tiftaħ fommok u tmut. U migħek, dak il-ħin, ommok u jiena -bħal żewġ erwieħ tal-ġibs jittalbu l-ħniena – Ħassejna ruħna mmutu wkoll u ksaħna Għal ftit, kif fik għal dejjem Kesaħ u żamm id-demm. Kont inħobbok tassew u ħlift li mħabbti Nissokta nkattar, kull ma jmur, għalik: Ħlift li nagħmel minn kollox għall-ġid tiegħek: Għax l-isbaħ tamiet tiegħi kienu fik. Imma d-dejr ta' tamiet u ta' zewqati Sibt li bnejtu fir-ramel: Hu ġġarraf minnufih Ma' l-ewwel żiffa riħ: U jien bqajt bil-ħolma ta' frugħati…. KARMENU VASSALLO Siġġiewi, 28/4/1941.